C 491/2
BG
Официален вестник на Европейския съюз
23.12.2022 г.
Приветстваме резултатите от Конференцията за бъдещето на Европа (1), която беше вдъхновяващ и успешен експеримент за съвещателна демокрация.
За да отговорят на очакванията на гражданите, институциите ще продължат да предприемат бързи и ефективни последващи действия по препоръките на Конференцията, като всяко от тях ще бъде в рамките на съответната сфера на компетентност на институциите.
Много предложения от Конференцията бяха отразени в работната програма на Комисията за 2023 г. и заедно се ангажираме да им обърнем специално внимание.
В настоящата съвместна декларация открояваме основните законодателни предложения (2), за които нашите три институции ще положат максимални усилия.
Изпълнението на тези приоритети е още по-важно с оглед на изборите за Европейски парламент през 2024 г., когато гражданите ще направят оценка на ответните действия на ЕС спрямо настоящите предизвикателства.
Тук става дума както за законодателните предложения, които вече се разглеждат от съзаконодателите, така и за тези, които Европейската комисия ще представи до края на 2023 г.
Трите институции са съгласни да отредят първостепенен приоритет през 2023 г. и до края на парламентарния мандат през 2024 г. на следните цели на политиката: 1.
За да постигнем целите на Европейския зелен пакт за неутралност по отношение на климата до 2050 г. въпреки неблагоприятните геополитически обстоятелства, ще работим за ускоряване на екологичния и справедлив преход като основна част от решението на проблема с енергийната сигурност и високите цени на енергията, както и на опасенията, свързани с продоволствената сигурност.
Ще предприемем действия за бързо приключване на работата по пакета „Подготвени за цел 55“, за да постигнем целите си за намаляване на емисиите до 2030 г., в съчетание с повишена амбиция за постигане на целите на REPowerEU за постепенно премахване на зависимостта от руски изкопаеми горива и развиване на енергията от възобновяеми източници в Европа.
Ще дадем приоритет на цялостна реформа на пазара на електроенергия в ЕС, на бързото създаване на пазар на водорода в ЕС и на ускореното разгръщане на възобновяемите енергийни източници.
Ще обърнем внимание на възстановяването и опазването на биологичното разнообразие; доброто състояние на почвите; намаляването на замърсяването на водата, въздуха и на замърсяването с пластмасови микрочастици и борбата с престъпленията против околната среда.
С цел изграждане на кръгова икономика ще се стремим да постигнем резултати по отношение на правото на поправка, устойчивото проектиране на продуктите, справянето с отпадъците от опаковки и осигуряването на потребителите на точната информация относно твърденията за екологосъобразност.
Ще предприемем допълнителни мерки в областта на климата, по-специално по отношение на емисиите и замърсяването от транспорта, екологизирането на товарния транспорт, както и сертифицирането на поглъщането на въглерод.
Ще дадем приоритет на намаляването на отпадъците и тяхното въздействие върху околната среда. 2.
За да осъществим цифровия преход и да повишим устойчивостта на ЕС, ще се съсредоточим върху намаляването на използването на ресурсите и въздействието върху околната среда и климата, засилването на водещата роля на Европа в иновационните технологии, нашата сигурност на доставките, конкурентоспособност и устойчивост, подпомагането на съответните цифрови умения и следването на ориентиран към човека подход.
Ще съсредоточим вниманието си върху внесените предложения относно изкуствения интелект, достъпа до данни и тяхното използване, киберустойчивостта и киберсигурността и укрепването на нашата отбранителна промишленост.
За да осигурим адекватни и диверсифицирани доставки за двойния преход, ще дадем приоритет на мерките по отношение на суровините от изключителна важност и редкоземните метали, както и полупроводниците.
За да насърчим иновативните технологии, ще действаме по регулаторната рамка за Hyperloop, новата програма за политика в областта на радиочестотния спектър и базираната в космоса сигурна комуникация.
Ще работим за общото европейско пространство на данни за мобилността.
Ще укрепим единния пазар — един от нашите основни активи, включително като работим по Инструмента в подкрепа на единния пазар в извънредни ситуации и по подобряването на условията на труд при работа през платформа.
Ще работим и за нови ефикасни правила за патентите и ще подкрепяме МСП в трудни периоди, включително чрез преразгледани правила за просрочените плащания.
3. Що се отнася до икономиката в интерес на хората, ще увеличим усилията за повишаване на конкурентоспособността, осигуряване на растеж и създаване на възможности за заетост за европейските граждани.
Ще се съсредоточим по-специално върху младите хора и развитието на съответните умения.
Ще премахнем пречките и тежестите, които възпрепятстват нашите малки предприятия.
Ще предприемем действия, за да предложим пакет от мерки за подпомагане на МСП и да подкрепим и облекчим предприятията, включително чрез по-лесен достъп до капитали и данни, бързи и иновативни решения за плащане и рационализирани правила за несъстоятелността.
Ще продължим да даваме приоритет на прилагането на Европейския стълб на социалните права и Декларацията от срещата на върха в Порто и ще предприемем допълнителни мерки, за да гарантираме, че социалното измерение се взема предвид във всички наши действия, включително правото на откъсване от работната среда и премахването на разликата в заплащането между половете.
Ще работим за бързо постигане на споразумение относно координацията на системите за социална сигурност в подкрепа на трудовата мобилност, както и относно застраховането на депозитите, устойчивото корпоративно управление, борбата с изпирането на пари и забраната на продукти, произведени с принудителен труд.
Ще обърнем дължимото внимание на прегледа на икономическото управление на ЕС, за да се гарантира, че то функционира в подкрепа на икономиките на ЕС и на държавите членки и ще работим за укрепване на капиталовите пазари и ролята на еврото, включително на цифровото евро, и за завършване на банковия съюз.
Ще се стремим да постигнем напредък по световната данъчна реформа.
За да подкрепим устойчивото развитие в световен мащаб, ще работим за бързо постигане на споразумение по Общата схема от тарифни преференции и за реформиране на Митническия кодекс.
(1) Конференция за бъдещето на Европа — Доклад за окончателните резултати, на разположение на адрес https://futureu.europa.eu/bg/ pages/reporting?
format=html&locale=bg.
(2) Съгласно обикновената законодателна процедура.